b'\n_START_ARTICLE_\nKrystian Lupa\n_START_SECTION_\nBiografija\n_START_PARAGRAPH_\nPrie\xc5\xa1 prad\xc4\x97damas rimtai dom\xc4\x97tis teatru, K. Lupa studijavo Krokuvos universiteto Fizikos fakultete. V\xc4\x97liau, met\xc4\x99s tiksliuosius mokslus, mok\xc4\x97si ir 1969\xc2\xa0m. baig\xc4\x97 Krokuvos dail\xc4\x97s akademij\xc4\x85 (grafinio dizaino specialyb\xc4\x99). Dvejus metus studijavo re\xc5\xbeis\xc5\xabr\xc4\x85 Lodz\xc4\x97s kino mokykloje. 1973\xc2\xa0m. K. Lupa buvo priimtas \xc4\xaf teatro re\xc5\xbeis\xc5\xabros program\xc4\x85 Valstybin\xc4\x97je auk\xc5\xa1tesniojoje teatro mokykloje Krokuvoje._NEWLINE_Dar studij\xc5\xb3 metais Krystian Lupa u\xc5\xbemezg\xc4\x97 glaud\xc5\xbeius profesinius santykius su garsiu lenk\xc5\xb3 teatro ir kino re\xc5\xbeisieriumi Konradu Swinarskiu. Lank\xc4\x97 jo vedamus dramaturgin\xc4\x97s analiz\xc4\x97s kursus. Buvo jo asistentas, \xc5\xa1iam statant \xe2\x80\x9eHamlet\xc4\x85\xe2\x80\x9c Krokuvos Senajame teatre. Pats Krystian Lupa pripa\xc5\xbeino, jog K. Swinarskis j\xc4\xaf i\xc5\xa1mok\xc4\x97 analizuoti atskiras spektaklio scenas ir dirbti su aktoriumi. Ne ma\xc5\xbeiau \xc5\xbeav\xc4\x97josi ir Tadeuszo Kantoro teatru, kitokia, specifine aktoriaus ir scenin\xc4\x97s tikrov\xc4\x97s traktuote.\n_START_SECTION_\nK\xc5\xabryba\n_START_PARAGRAPH_\nKrystian Lupa\xc2\xa0\xe2\x80\x93 strukt\xc5\xabri\xc5\xa1kai tikslios ir nuoseklios scenin\xc4\x97s realyb\xc4\x97s k\xc5\xabrimo meistras. Da\xc5\xbenai jis pats ver\xc4\x8dia ir adaptuoja statomus tekstus, kuria spektakli\xc5\xb3 scenografij\xc4\x85 ir re\xc5\xbeisuoja. Retsykiais net ir pasirodo scenoje pasakotojo vaidmenyje. K. Lupos spektakliai pasi\xc5\xbeymi ne\xc4\xaftik\xc4\x97tina vis\xc5\xb3 komponent\xc5\xb3 derme, re\xc5\xbeis\xc5\xabrin\xc4\x97s koncepcijos skaidrumu ir tikslumu._NEWLINE_K. Lupa \xc4\xafk\xc5\xabr\xc4\x97 teatro laboratorij\xc4\x85 su jaun\xc5\xb3j\xc5\xb3 aktori\xc5\xb3 grupe. Jie ie\xc5\xa1kojo naujos teatro kalbos ir scenos technikos b\xc5\xabd\xc5\xb3. Statydamas spektaklius, tuo pa\xc4\x8diu metu jis elg\xc4\x97si kaip re\xc5\xbeisierius ir scenos dizaineris. Krystian Lupa yra autorius teatrinio manifesto \xe2\x80\x9eSustabdytasis teatras\xe2\x80\x9c tyrin\xc4\x97jantis pas\xc4\x85mon\xc4\x97s sfer\xc4\x85, taip pat yra knygos \xe2\x80\x9eUtopija ir jos gyventojai\xe2\x80\x9c autorius. Krystian Lupa nuomone teatras, tai\xc2\xa0\xe2\x80\x93 unikali galimyb\xc4\x97 sav\xc4\x99s pa\xc5\xbeinimo ir \xc5\xbemogi\xc5\xa1kosios tobulyb\xc4\x97s egzistavimo atskleidimas._NEWLINE_1980\xe2\x80\x931990\xc2\xa0m. pabaigoje re\xc5\xbeisieriaus k\xc5\xabrybos d\xc4\x97mesio centre atsiranda etikos problemos, taip pat ir \xc5\xbemogaus dvasinio gyvenimo i\xc5\xa1gyvenimai did\xc5\xbeiuosiuose socialiniuose ir kult\xc5\xabriniuose gyvenimo periodu kaitoje._NEWLINE_Krystian Lupos teatras tai, teatras filosofin\xc4\x97s ir egzistencin\xc4\x97s refleksijos, kurio centre pastatytas \xc5\xa1iuolaikinis \xc5\xbemogus, skaud\xc5\xbeiai ie\xc5\xa1kantis savo vietos \xc5\xa1iame pasaulyje, kuris tampa vis labiau ir labiau ne\xc5\xbemoni\xc5\xa1kas._NEWLINE_K. Lupa dom\xc4\x97josi teatro ir literat\xc5\xabros ry\xc5\xa1iu, jo \xc4\xaftaka vienas kitam, kaip literat\xc5\xabros k\xc5\xabrinys \xc4\xafsilieja \xc4\xaf teatr\xc4\x85, kaip j\xc4\xaf galima transformuoti. K. Lupos seniai nebedomina \xe2\x80\x9egrynasis menas\xe2\x80\x9c. Jis nenori iki galo i\xc5\xa1 literat\xc5\xabros k\xc5\xabrini\xc5\xb3 daryti dram\xc5\xb3. Jis kuria teatr\xc4\x85, kuris u\xc5\xbetaisytas literat\xc5\xabra ir negali laisvai nuo jos i\xc5\xa1silaisvinti. Ir tuo pa\xc4\x8diu tas patampa visi\xc5\xa1kai ka\xc5\xbekuo kitu, galb\xc5\xabt ka\xc5\xbekuo visi\xc5\xa1kai prie\xc5\xa1inga \xc5\xbeod\xc5\xbeiui teatras. Menininko sukurti spektakliai (daugelis j\xc5\xb3) yra tokie ilgi, jog geba deformuoti ir publikos laiko suvokim\xc4\x85, u\xc5\xbehipnotizuoti, priversti j\xc4\x85 kv\xc4\x97puoti kartu, susigyventi su re\xc5\xbeisieriaus pasi\xc5\xablytu ritmu, senai tapo daugelio teatro tyrin\xc4\x97toj\xc5\xb3 analiz\xc4\x97s objektu.\n_START_SECTION_\nGastrol\xc4\x97s Lietuvoje\n_START_PARAGRAPH_\n2009\xc2\xa0m., Vilniui pelnius garbing\xc4\x85 Europos kult\xc5\xabros sostin\xc4\x97s titul\xc4\x85, \xe2\x80\x9eSiren\xc5\xb3\xe2\x80\x9d festivalis i\xc5\xa1sipl\xc4\x97t\xc4\x97 ir \xc4\xaf savo u\xc5\xbebaigiam\xc4\x85j\xc4\x85 festivalio program\xc4\x85 pakviet\xc4\x97 Krystian Lupa ir jo spektakl\xc4\xaf Persona. Marilyn. \xc4\xae \xc5\xa1\xc4\xaf spektakl\xc4\xaf tilpo labai ma\xc5\xbeai \xc5\xbei\xc5\xabrov\xc5\xb3 (tik apie 150), nes \xc5\xbei\xc5\xabrovai s\xc4\x97d\xc4\x97jo scenoje, o ne sal\xc4\x97je. Kristian Lupa teatral\xc5\xb3 yra lyginamas su m\xc5\xabs\xc5\xb3 Eimuntu Nekro\xc5\xa1iumi, dedamas \xc4\xaf labiausiai gerbtin\xc5\xb3 Europos re\xc5\xbeisieri\xc5\xb3 gretas.\n_START_SECTION_\nApdovanojimai ir nuopelnai\n_START_PARAGRAPH_\nKrystian Lupa yra pripa\xc5\xbeintas ir gerbiamas re\xc5\xbeisierius Europos teatruose. Jis pelnytai yra vadinamas \xc5\xa1iuolaikin\xc4\x97s lenk\xc5\xb3 kartos re\xc5\xbeis\xc5\xabros mokytoju. Jis turi daug \xc4\xafvairi\xc5\xb3 presti\xc5\xbeini\xc5\xb3 teatro apdovanojim\xc5\xb3. Lenkijos Auk\xc5\xa1\xc4\x8diausia Konrad Swinarsky teatro apdovanojim\xc4\x85, Lenkijos Schiller teatro apdovanojim\xc4\x85, ir apdovanojimus, daugelio tarptautini\xc5\xb3 festivali\xc5\xb3 yra tarp j\xc5\xb3: u\xc5\xbe spektakl\xc4\xaf \xe2\x80\x9eLunatikai\xe2\x80\x9c buvo pripa\xc5\xbeintas kaip geriausias u\xc5\xbesienio re\xc5\xbeisierius Pranc\xc5\xabzijoje (Grand Prix) 1998\xe2\x80\x931999 sezonui; Krystian Lupa buvo apdovanotas Pranc\xc5\xabzijos Garb\xc4\x97s legiono apdovanojimu. 2001\xc2\xa0m. jis buvo apdovanotas Austrijos pirmo laipsnio Garb\xc4\x97s kry\xc5\xbeiumi u\xc5\xbe puikius nuopelnus mokslo ir kult\xc5\xabros srityje._NEWLINE_Daugelio festivali\xc5\xb3 Lenkijoje ir u\xc5\xbesienyje laureatu tap\xc4\x99s Krystian Lupa, 2009\xc2\xa0m. met\xc5\xb3 pavasar\xc4\xaf Vroclave vykusiuose Europos teatro apdovanojimuose peln\xc4\x97 presti\xc5\xbein\xc4\xaf Europos teatro priz\xc4\x85._NEWLINE_2009\xc2\xa0m. Spektaklis \xe2\x80\x9e\xc5\xbduv\xc4\x97dra\xe2\x80\x9c buvo pristatytas nacionalinei rusu teatrinei premijai \xe2\x80\x9eAuksin\xc4\x97 Kauk\xc4\x97\xe2\x80\x9c nominacijoje \xe2\x80\x9eGeriausias didel\xc4\x97s formos draminis spektaklis\xe2\x80\x9c_NEWLINE_2010 metais Rusijos prezidento D. A. Medvedevo \xc4\xafsakymu, re\xc5\xbeisierius Krystian Lupa apdovanotas Draugyst\xc4\x97s Ordinu u\xc5\xbe "didel\xc4\xaf ind\xc4\x97l\xc4\xaf ple\xc4\x8diant kult\xc5\xabrinius ir meninius r\xc5\xabs\xc5\xb3 ir lenk\xc5\xb3 bendradarbiavimo santykius._NEWLINE_2010\xc2\xa0m. jis buvo apdovanotas Tarptautinio Stanislavskio teatro apdovanojimas "U\xc5\xbe ind\xc4\x97l\xc4\xaf \xc4\xaf tarptautinio teatro pl\xc4\x97tr\xc4\x85. "'